**Өмір Есқали**

**Жағдайға қарай икемделейік**

**Бүгінде жұртшылық арасында басты тақырып арқауына айналып, қызу талқылауға түсіп жатқан мәселе – теңгенің еркін айналымға шыққаны жайлы Үкімет пен Ұлттық банктің мәлімдемесі. Бұл жөнінде М. Қозыбаев атындағы Солтүстік Қазақстан мемлекеттік университетінің профессоры, экономика ғылымдарының кандидаты Алтай ҚОЖАХМЕТТІҢ өзіндік айтар ойлары жоқ емес.**

– Тәуелсіздіктің алғашқы күнінен бастап Елбасы Нұрсұлтан Назарбаев мемлекеттілігіміздің берік іргетасын қалап, экономикалық, әлеуметтік, сая­си бағыттарда сараланған реформаларды дәйектілікпен жүзеге асырып келеді. Алғы дамуымыздың нақты белгіленген қағидаттары бәсекелестікке қабілетті елдер қатарына қосылуға даңғыл жол ашты. Ішкі геосаяси тұрақтылыққа, ұлттық тұтастыққа негізделген ел ретінде небір күрделі кезеңдерді бастан кешірді. Дүниежүзі­нің алпауыт елдерінің өзін тұралатқан аса қиын жаһандық дағдарыстардың алдын алу мақсатымен жан-жақты ойластырылған стратегиялық шешімдер мен жоспарларды қарсы қоя білудің арқасында тұрлаулылық қамтамасыз етілді. Қазақстан тәуелсіздіктің үшінші онжылдығына батыл қадам баса отырып, халқы біртұтас, бірлігі мызғымас елге айналды. Халықаралық қоғамдастықтың белсенді мүшесі әрі қатысушысы ретінде іргелі бастамалар мен ұсыныстар көрсетіп келеді. ХХІ ғасыр барған сайын күрделене түскеніне көзіміз жетіп отыр. Ықтимал экономикалық, қаржылық тұрлаусыздықтар кез келген уақытта бой көрсетуі ықтимал. Осыған орай Президент дамудың жаңа кезеңіндегі бәсекеге қабілетті, әлеуеті зор, экономикасы қуатты қалыптасқан Қазақстанның ұзақ мерзімге арналған басым бағыттарын айқындап берді. Сонымен қатар, әлемдік нарықтағы қаржылық жағдайдың нашарлауы экономикамызға теріс ықпал ету факторларын да жоққа шығармады. «Қазақстан-2050 Стратегиясы – қалыптасқан мемлекеттің жаңа саяси бағыты» тарихи құжатындағы ХХІ ғасырдың он жаһандық сын-қатерін еске алайықшы. Онда Елбасының: «Егер біз дамуымызда жаңа табыстарға одан әрі қол жеткізуді жоспарлайтын болсақ, олардың әрқайсысын міндетті түрде ескеруге тиіспіз», деп атап көрсеткен болатын.

Тарихи уақыттың көз ілеспес жылдамдықпен жеделдеуіне, қарқынды түрдегі өзгерістердің еселене түсуіне ілесу қиын. Демографиялық теңгерімсіздік, азық-түлік, энергетикалық проблемалар, табиғи ресурстардың сарқылуы, күн санап үдей түскен әлеуметтік тұрақсыздық – мұның бәрі әлемдік экономика әлі еңсере алмай отырған дағдарыстың жалғасы екені талассыз. Елбасының: «Жаһандық экономикалық жүйе 2013-2014 жылдардың өзінде елеулі іркіліске ұшыратып, атап айтқанда, шикізатқа әлемдік бағаның құлдырауын туғызуы мүмкін. Біз үшін мұндай көрініс аса тиімді бола қоймайды. Еуроодақтағы жоқ дегенде бір мемлекеттің ықтимал дефолты «домино әсерін» тудырып, біздің халықаралық резервтеріміздің сақталуы мен экспорттық өнім беруіміздің тұрақтылығына күмән туғызуы ықти­мал», – деп тым құбылмалы тарихи жағ­дайға қарата айтылған болжамы айна-қатесіз келіп, дамыған елдердің шикізат ресурс­тарына сұраныстың төмендегенін көріп отырмыз. Оған Грекиядағы жағдайды айтсақ та жеткілікті.

Алға жылжыған сайын күрделі бәсекелестік жағдайындағы болжаусыз жағдайларды, жаңа дағдарыстарды, сын-қатерлерді аз кездестіріп отырған жоқпыз. Оның үстіне Қазақстанның жаһандық экономиканың бөлінбес бөлшегі ретінде мойындалып, сыртқы сауда-саттықтың 90 пайыздайы Дүниежүзілік сауда ұйымына мүше елдерге тиесілі екенін ескерсек, қиындықтардың бізді де айналып өтпесі анық. Әсіресе, негізгі әріптестеріміз Ресей мен Қытай тарапынан отандық өнімдерге деген қызығушылық күрт төмендеп кетті. Қызылжар өңірінің сыртқы тауар айналымының 74,7 па­йызы ЕАЭО елдеріне тиесілі болса, бұл көрсеткіштің көп азайғаны байқалады. Экономикамыздың басты көзі саналатын мұнай, металл секілді экспорттық өнімдердің нарықтағы бағасы кері құлады. Дағдарыстың барлық салаларды қамтуы әлемдегі ахуалды одан әрі шиеленістіріп, біраз жылға созылатынын аңғартып отыр.

Сол себепті қалыптасқан қиын жағдайда теңгенің еркін айырбас бағамын енгізу және инфляциялық таргеттеуге көшу жолын таңдауымыз – бірден-бір дұрыс қадам. Еліміздің жаңа ақша-несие саясатына көшуін түсіністікпен қабылдай отырып, ұлттық валютаның айырбас бағамының еркіне жіберілуін нарық қалыптастыратынын естен шығармаған жөн. Біздің облыс­та да көрші Ресейдің арзан өнімдері мен тауарлары қаптап, жергілікті кәсіпкерлер көп шығын көрген еді. Енді валюта бағамын реттеу арқылы тығырықтан шығары, жағдайдың түзелері сөзсіз.

Елбасының төрағалығымен өткен экономикалық саясаттың алдағы шараларына арналған кеңесте дағдарысты еңсеру, экономика өсімін қамтамасыз ету, рецессияны болдырмау мүмкіндіктерін табанды түрде қарастыруға нақты тапсырмалардың берілуі сыннан сүрінбей өтетінімізді айғақтаса керек. Осыған орай облыста әлеуметтік маңызы бар азық-түліктер мен қызметтер бағаларының негізсіз өсіміне тосқауыл қою мақсатымен арнайы штабтың құрылуы, басқа да ұйымдастыру шараларының қабылдануы құптарлық. Жұмыссыздықты болдырмау, тұрмысы төмен азаматтар мен отбасыларға әлеуметтік көмекті күшейту назардан тыс қалмағаны абзал.

Десек те кей мәселелер байыпты ойластыруды қажет етеді. Мәселен, Үкімет мүшелері өткізген баспасөз мәслихатында экономиканы долларсыздандыру, ұлттық валютаны пайдалану жайы айтылды. Ниет жақсы, бірақ қалай? Нақты жағдайға үңілетін болсақ, бірқатар әлеуетті елдердің өздері валюталарын долларға қатысты амалсыз арзандатты. Осыны көре, біле тұра, ел ішінде доллармен есеп айы­рысушылар қатары азаяды дегенге кім сене қояды? Сосын қазақстандық банктерге несиені теңгемен беру мүмкіндігі аталды. Меніңше, депозиттерге салымды теңгемен салушыларды ынталандыру үшін пайыздық сыйақы мөлшерін әлдеқайда ұлғайтқан жөн. Осы екі мәселе оңтайлы шешілсе, экономика бағам саясатына тәуелсіз болады деген ұсыныспен келісуге болады. Үшіншіден, «білікті маманның жұмыс күні азайса, жоғалған сағаттарын Үкімет мойнына алып, табыстың үштен екі бөлігі субсидияланады» деген пікірлер айтылды. Адамдардың жұмыс сағатын қысқартып, бала-шағаны асырап отырған нәпақасынан айырғанша, жұмыс орындарын сақтап қалу қаржылық жағынан да, психологиялық жағынан да әлдеқайда тиімді болары анық. Сондықтан, валюталық саясат бағдарламаларын белгілегенде қазақстандықтардың тұрмысы мен өмір сүру сапасы бірінші орынға қойылуы керек. Өйткені, кешенді атқарылатын сауықтыру жұмыстары бір реттік шаралармен реттелетін науқандық жұмыс емес екенін түсінетін мезгіл жетті.

Үкімет алдында үлкен сын тұр. Ол – Елбасы тапсырмаларына сәйкес жаңа ақша-несие саясатын түзіп шығу.

**// Егемен Қазақстан. – 2015. – 22 тамыз**